2021. gada 11. februārī Noteikumi Nr. 89

Rīgā (prot. Nr. 15 45. §)

### Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai"

Izdoti saskaņā ar

Epidemioloģiskās drošības likuma

3. panta otro daļu, 14. panta pirmās daļas

5. punktu, 19. panta pirmo un 2.1 daļu,

19.1 pantu, 30. panta trešo daļu,

31. panta piekto daļu,

39. panta pirmo un otro daļu,

Covid-19 infekcijas izplatības pārvaldības likuma

4. panta 1., 2., 3., 4., 5., 6., 7., 8., 9., 10.,

11., 12., 13., 14. un 16. punktu,

6.1 panta otro daļu un 6.3 panta otro daļu un

Farmācijas likuma 5. panta 3. un 12. punktu

1. Izdarīt Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" (Latvijas Vēstnesis, 2020, 110B.1., 123A., 131A., 134B., 145A., 156A., 170A., 172A., 174A., 179A., 184A., 189A., 189B., 192A., 193A., 196A., 198A., 203A., 206A., 208A., 213A., 223A., 233A., 237A., 246. nr.; 2021, 2B., 4B., 9A., 14A., 22A., 25A. nr.) šādus grozījumus:

1.1. aizstāt 35.31. apakšpunktā vārdus "Valsts robežsardzei vai Valsts policijai" ar vārdiem "Valsts robežsardzei, Valsts policijai vai Valsts ieņēmumu dienesta nodokļu un muitas policijai";

1.2. izteikt 35.43. apakšpunktu šādā redakcijā:

"35.43. transporta un pasažieru pārvadājumu pakalpojumu sniedzēja darbiniekiem un pasažieru, kravas vai tehnisko reisu apkalpes locekļiem, arī tad, ja tie dodas uz darba pienākumu veikšanas vietu vai atgriežas no tās. Uz profesionālajiem kravas transportlīdzekļu vadītājiem izņēmums attiecas, ja uzturēšanās periods, veicot darba pienākumus, Latvijas Republikas teritorijā nepārsniedz 72 stundas vai uzturēšanās ilgums nopietna sabiedrības veselības apdraudējuma valstīs (pēdējo 14 dienu laikā) nepārsniedz 72 stundas. Profesionālie kravas transportlīdzekļu un autobusu vadītāji pēc Valsts robežsardzes vai Valsts policijas pieprasījuma uzrāda atbilstošas kategorijas vadītāja apliecību un digitālā tahogrāfa vadītāja karti vai pēdējās darbdienas tahogrammu, kā arī darba devēja izsniegtu Starptautiskā transporta darbinieka sertifikātu, kura forma un saturs atbilst Eiropas Komisijas izstrādātajam paraugam;";

1.3. papildināt noteikumus ar 69.3.3.1 apakšpunktu šādā redakcijā:

"69.3.3.1 tā transportlīdzekļa reģistrācijas numurs, kas neveic komercpārvadājumu;";

1.4. aizstāt 70.1. apakšpunktā vārdus "pašvaldības policijas" ar vārdiem "pašvaldības policijas, Valsts ieņēmumu dienesta nodokļu un muitas policijas";

1.5. aizstāt 76. punktā vārdus "pašvaldības policija" ar vārdiem "pašvaldības policija, Valsts ieņēmumu dienesta nodokļu un muitas policija";

1.6. papildināt noteikumus ar 79.6. apakšpunktu šādā redakcijā:

"79.6. Valsts ieņēmumu dienesta nodokļu un muitas policija."

1.7. aizstāt 80. punktā vārdus "Valsts policija un pašvaldības policija" ar vārdiem "Valsts policija, pašvaldības policija, Valsts robežsardze un Valsts ieņēmumu dienesta nodokļu un muitas policija";

1.8. aizstāt 82. punktā skaitli "69.3.3." ar skaitļiem "69.3.3., 69.3.3.1".

2. Šo noteikumu 1.2. apakšpunkts stājas spēkā 2021. gada 15. februārī.

Ministru prezidents A. K. Kariņš

Veselības ministrs D. Pavļuts